ປ.ໂອບາມາ ກ່າວວ່າ ເນໂຕ້ ສະໜັບສະໜຸນ ຢູເຄຣນ ຢ່າງເຕັມທີ່ (ສະໄລດ໌/ວີດີໂອ)
ປະທານາທິບໍດີ ໂອບາມາ ກ່າວໃນມື້ວັນສຸກ ວານນີ້ວ່າ ອົງການເນໂຕ້ ທີ່ມີສະມາຊິກ 28 ປະເທດ ຈະໃຫ້ການສະໜັບສະໜຸນ ເຕັມທີ່ ຕໍ່ຢູເຄຣນ
ປະທານາທິບໍດີສະຫະລັດ ທ່ານບາຣັກ ໂອບາມາ ກ່າວໃນມື້ວັນ ສຸກວານນີ້ວ່າ ອົງການເນໂຕ້ ທີ່ມີສະມາຊິກ 28 ປະເທດຈະໃຫ້ ການສະໜັບສະໜຸນຢ່າງເຕັມທີ່ຕໍ່ຢູເຄຣນ ໃນຂະນະທີ່ປະເທດ ດັ່ງກ່າວ ປ້ອງກັນເຂດນ້ຳແດນດິນຂອງຕົນ ຕ້ານຣັດເຊຍ ແລະ ສູ້ລົບກັບພວກແບ່ງແຍກດິນແດນຢູ່ໃນພາກຕາເວັນອອກຂອງ ປະເທດດັ່ງກ່າວ ໃນການຖະແຫລງມ້ວນທ້າຍກອງປະຊຸມສຸດຍອດ ຂອງອົງການ ເນໂຕ້ ທີ່ແຄວ້ນ Wales ຂອງປະເທດອັງກິດນັ້ນ ປະທານາທິບໍ ດີໂອບາມາ ເວົ້າວ່າ ກຸ່ມພັນທະມິດດັ່ງກ່າວ ຈະສະໜອງການສະ ໜັບສະໜຸນ ທີ່ບໍ່ແມ່ນອາວຸດຮ້າຍແຮງ ແລະການຊ່ອຍເຫຼືອທາງ ດ້ານເທັກນິກ ເພື່ອປັບປຸງກອງທັບຢູເຄຣນໃຫ້ທັນສະໄໝ ປະທານາທິບໍດີໂອບາມາເວົ້າວ່າ “ພັນທະມິດຂອງພວກເຮົາ ແມ່ນມີຄວາມປຸ້ມລຸມສາມັກ ຄີກັນ ຢ່າງເຕັມທີ່ ໃນການໃຫ້ຄວາມສະໜັບສະໜຸນ ຕໍ່ອະທິປະໄຕ ເອກະລາດ ແລະຜືນ ແຜ່ນດິນອັນຄົບຖ້ວນຂອງຢູເຄຣນ ແລະສິດທິຂອງຢູເຄຣນໃນການປ້ອງກັນໂຕເອງ ” ໃນຕອນເຊົ້າຂອງມື້ວັນສຸກວານນີ້ ເລຂາທິການໃຫຍ່ ຂອງອົງການເນໂຕ້ ທ່ານ Anders Fogh Rasmussen ໄດ້ປະກາດວ່າ ກຸ່ມພັນທະມິດດັ່ງກ່າວ ຈະສ້າງຕັ້ງກອງກຳລັງຕອບ ໂຕ້ທີ່ສາມາດເຄື່ອນທີ່ໄດ້ຢ່າງວ່ອງໄວຊຶ່ງມີກຳລັງທາງພາກພື້ນດິນຫຼາຍພັນຄົນທີ່ຈະປະຈຳ ການໃນຫຼາຍໆປະເທດສະມາຊິກ ຢູ່ໃນຢູໂຣບຕາເວັນອອກ ແຕ່ແນວໃດກໍຕາມການນຳໃຊ້ກອງກຳລັງໃໝ່ດັ່ງກ່າວອາດຈະມີການຊັກຊ້າແດ່ເລັກນ້ອຍ ໃນຂະນະທີ່ກອງປະຊຸມສຸດຍອດຂອງອົງການເນໂຕ້ປິດລົງໃນວັນສຸກວານນີ້ຢູເຄຣນແລະ ພວກແບ່ງແຍກດິນແດນນິຍົມຣັດເຊຍ ກໍໄດ້ຕົກລົງຢຸດຍິງ ຫລັງຈາກໄດ້ສູ້ລົບກັນມາຢູ່ໃນ ພາກຕາເວັນອອກຂອງຢູເຄຣນເປັນເວລາ 5 ເດືອນ